b"\n_START_ARTICLE_\nOb\xc4\x8dina Radovljica\n_START_SECTION_\nMestna ob\xc4\x8dina\n_START_PARAGRAPH_\nOb\xc4\x8dina si je prizadevala pridobiti status mestne ob\xc4\x8dine. Vlada Republike Slovenije je 2. julija 2009 zavrnila ta predlog in ostalih 9 ob\xc4\x8din, ker niso izpolnjevale dveh pogojev: najmanj 20.000 prebivalcev in 15.000 delovnih mest.\n_START_SECTION_\nNaselja v ob\xc4\x8dini\n_START_PARAGRAPH_\nOb\xc4\x8dina Radovljica obsega 52 naselij, med katerimi ima status mesta edino Radovljica, ki je sede\xc5\xbe ob\xc4\x8dine, upravne enote in okrajnega sodi\xc5\xa1\xc4\x8da. Je najve\xc4\x8dja ob\xc4\x8dina po povr\xc5\xa1ini v Gorenjski regiji._NEWLINE_Begunje na Gorenjskem, Brda, Brezje, Brezovica, Dobravica, Dobro Polje, Dvorska vas, \xc4\x8ce\xc5\xa1njica pri Kropi, \xc4\x8crnivec, Globoko, Gorica, Hlebce, Hra\xc5\xa1e, Kamna Gorica, Kropa, Lancovo, Lesce, Lipnica, Ljubno, Mi\xc5\xa1a\xc4\x8de, Mlaka, Mo\xc5\xa1nje, Nova vas pri Lescah, No\xc5\xa1e, Oto\xc4\x8de, Ovsi\xc5\xa1e, Pera\xc4\x8dica, Podnart, Polj\xc4\x8de, Polj\xc5\xa1ica pri Podnartu, Posavec, Prapro\xc5\xa1e, Prezrenje, Radovljica, Ravnica, Rovte, Slatna, Spodnja Dobrava, Spodnja Lipnica, Spodnji Otok, Srednja Dobrava, Srednja vas, Studen\xc4\x8dice, Vo\xc5\xa1\xc4\x8de, Vrbnje, Zadnja vas, Zalo\xc5\xa1e, Zapu\xc5\xbee, Zgornja Dobrava, Zgornja Lipnica, Zgornji Otok, Zgo\xc5\xa1a\n_START_SECTION_\nGeografija\n_START_PARAGRAPH_\nOb\xc4\x8dina Radovljica pripada alpskemu svetu. Na severu omejujejo njeno ozemlje Karavanke, na severovzhodu zadnji del Kamni\xc5\xa1ko-Savinjskih Alp in na jugu planota Jelovica. Na levem bregu reke Save se razprostira Radovlji\xc5\xa1ka ravnina. Desni breg tvorijo gri\xc4\x8devnati in z gozdom porasel svet Dobrav ter dolina potoka Lipnica z zatrepom proti Kropi. _NEWLINE_Pod mestom Radovljica se zdru\xc5\xbeita Sava Bohinjka in Sava Dolinka v reko Savo. Sava je edina reka v ob\xc4\x8dini, ima pa ve\xc4\x8d potokov, med katerimi so \xc5\xa1tevilni hudourniki. Jezero je le eno, to je \xc5\xa0ob\xc4\x8dev bajer, ki je umetnega izvora. Vodno bogastvo dopolnjujejo podzemni potoki, mokri\xc5\xa1\xc4\x8da in Pera\xc4\x8di\xc5\xa1ka slapova ter slap \xc5\xa0um.\n_START_SECTION_\nPrometne povezave\n_START_PARAGRAPH_\nOb\xc4\x8dina Radovljica je od Ljubljane s cestami, \xc5\xbeeleznico in tudi z letalskimi povezavami oddaljena slabih 50\xc2\xa0km in od mednarodnega letali\xc5\xa1\xc4\x8da Brnik 30\xc2\xa0km. Najbli\xc5\xbeji mejni prehodi so Rate\xc4\x8de (z Italijo), Podkoren in Karavanke (z Avstrijo). Vsi turisti\xc4\x8dni kraji so dostopni z regionalnimi cestami, od Radovljice do Lesc je 2\xc2\xa0km, do Begunj 5\xc2\xa0km, do Brezij 6\xc2\xa0km in do Krope 10\xc2\xa0km. _NEWLINE_\xc5\xbdelezni\xc5\xa1ka proga povezuje Avstrijo, Italijo prek Jesenic in dalje proti Ljubljani, v nasprotni smeri z juga, pa iz Hrva\xc5\xa1ke. \xc5\xbdelezni\xc5\xa1ka postaja je v Lescah, \xc5\xbdelezni\xc5\xa1ka postajali\xc5\xa1\xc4\x8da pa v Radovljici, Podnartu in v Oto\xc4\x8dah. Za \xc5\xa1portna in manj\xc5\xa1a letala je mo\xc5\xbena uporaba letali\xc5\xa1\xc4\x8da v Lescah.\n_START_SECTION_\nZgodovina\n_START_PARAGRAPH_\nNajstarej\xc5\xa1e do sedaj znano obmo\xc4\x8dje naselitve na obmo\xc4\x8dju dana\xc5\xa1nje Radovljice so iz obdobja srednjega paleolitika (40.000 let pr. n. \xc5\xa1t.) \xc5\xa0tevilne so tudi arheolo\xc5\xa1ke najdbe iz mlaj\xc5\xa1ih obdobij. Do prve, strnjene in stalne naselitve je pri\xc5\xa1lo v hal\xc5\xa1tatskem obdobju \xc5\xbeelezne dobe._NEWLINE_Arheologija in zgodovina domnevata, da se je na na\xc5\xa1em ozemlji (predvsem v Kropi) pri\xc4\x8delo \xc5\xbeelezarstvo v 7. stoletju n. \xc5\xa1t. v \xc4\x8dasu keltsko-nori\xc5\xa1kega kraljestva, ki je slovelo po izdelovanju \xc5\xbeeleza izredne kakovosti (Ferrum noricum)._NEWLINE_Z osvojitvami desetletje pred na\xc5\xa1im \xc5\xa1tetjem je bil ta prostor vklju\xc4\x8den v rimski imperij vse do propada anti\xc4\x8dne dobe. Najbogatej\xc5\xa1a nahajali\xc5\xa1\xc4\x8da so z obmo\xc4\x8dja Lesc, Vila Rustica v Mo\xc5\xa1njah, tik ob rimski cesti, ki je potekala iz radovlji\xc5\xa1kega Predtrga, Brezij, Begunj, Krope in Ljubnega. Najbolj znano in raziskano je naselje Ajdna na ju\xc5\xbene pobo\xc4\x8dju Stola._NEWLINE_V obdobju selitve ljudstev (6. in 7. stoletje) so kratek \xc4\x8das tukaj bivali germanski Langobardi, ki pa niso pustili vidnej\xc5\xa1ih sledi. Slovani so se za\xc4\x8deli naseljevati v 7. stoletju. S staroselci so oblikovali novo ureditev, ki od 9. stoletja dalje po vklju\xc4\x8ditvi v frankovsko cesarstvo dokon\xc4\x8dno temelji na fevdalni ureditvi in kr\xc5\xa1\xc4\x8danstvu._NEWLINE_Vrhunec fevdalizma je tukaj tesno povezan s plemi\xc5\xa1ko rodbino Ortenbur\xc5\xbeanov. Radovljica se v virih prvi\xc4\x8d omenja leta 1169 z imenom Ratmansdorf. Ortenbur\xc5\xbeani so na radovlji\xc5\xa1kem posestvu imeli dva gradova: grad Kamen pri Begunjah in Lipni\xc5\xa1ki grad (Waldenberg) pod Jelovico, kjer je bil tudi sede\xc5\xbe njihove oblasti. Hkrati z razvojem Radovljice se je razvijalo tudi pode\xc5\xbeelsko naselje v bli\xc5\xbenjem Predtrgu. Ortenbur\xc5\xbeani so na vseh svojih posestih razvijali \xc5\xbeelezarstvo, tako se tudi v Kropi, Kamni gorici in Kolnici za\xc4\x8dnejo oblikovati fu\xc5\xbeinarske komune. Tr\xc5\xa1ke pravice je Radovljica dobila okoli leta 1333. Tako se je v 14. in na za\xc4\x8detki 15. stoletja dokon\xc4\x8dno izoblikovala podoba radovlji\xc5\xa1ke posesti, ki se je nato obdr\xc5\xbeala dolga stoletja. Poljedelstvo in \xc5\xbeivinoreja sta prevladovali na levem bregu Save, pribli\xc5\xbeno na sredini je bilo cerkveno, obrtno in trgovsko sredi\xc5\xa1\xc4\x8de v Radovljici, na desnem bregu Save pa se je zaradi naravnih danosti razmahnilo \xc5\xbeelezarstvo. V poznem srednjem veku so se dokon\xc4\x8dno izoblikovala naselja: Radovljica, Kropa, Begunje in Lesce._NEWLINE_Po izumrtju rodbine Ortenburg so njihove posesti leta 1420 dedovali knezi Celjski, ampak \xc5\xbee dve stoletji po tem so tudi Celjani ostali brez mo\xc5\xa1kih potomcev in radovlji\xc5\xa1ka posest je pre\xc5\xa1la v roke vladarske dru\xc5\xbeine Habsbur\xc5\xbeanov. Prenos oblasti ni potekal mirno - oblegana in delno po\xc5\xbegana je bila Radovljica. Cesar Friderik III. je leta 1465 v Radovljici zdru\xc5\xbeil celotno sodno oblast, slabo desetletje kasneje ji je podelil trgovske privilegije in zaradi nevarnosti tur\xc5\xa1kih vpadov dovolil obnovitev obrambnih naprav in gradnjo obzidja. Leta 1500 je bila Radovljica povzdignjena v mesto. Pri razvoju radovlji\xc5\xa1kega posestva so Habsbur\xc5\xbeanom pomagali Lambergi, gospodarji gradu Kamne pri Begunjah, katerih vzpon se pri\xc4\x8dne prav v tem \xc4\x8dasu._NEWLINE_Mo\xc4\x8dan potres leta 1511 je poleg ostale \xc5\xa1kode povzro\xc4\x8dil zaton Lipni\xc5\xa1kega gradu, zato se je sede\xc5\xbe uprave vse bolj selil v Radovljico. \xc5\xa0tiri leta kasneje pa se je zgodil vseslovenski kme\xc4\x8dki upor, na \xc4\x8delu katerega sta bila tudi kmet Klander in \xc2\xbbkrofasti\xc2\xab\xc2\xa0kroja\xc4\x8d, oba iz Radovljice. Po voja\xc5\xa1kem porazu uporni\xc5\xa1ke vojske je upor zamrl tudi na radovlji\xc5\xa1kem gospostvu._NEWLINE_Reformacija je zaznamovala drugo polovico stoletja. Podporniki nove vere na radovlji\xc5\xa1kem so bili predvsem plemi\xc4\x8di. Po zmagi proti reformacije, z zmanj\xc5\xa1anjem tur\xc5\xa1ke nevarnosti, je sledilo mirnej\xc5\xa1e obdobje. Leta 1616 so radovlji\xc5\xa1ko posest odkupili grofje Thurn-Valsassina, ki so jo obdr\xc5\xbeali ve\xc4\x8d kot 300 let.  Obdobje 17. in 18. stoletja je bilo v znamenju rasti pode\xc5\xbeelja, prevozni\xc5\xa1tva, furmanstva in trgovine. To je bila zlata doba \xc5\xbeelezarstva. Leta 1756 v Radovljici rojen Anton Toma\xc5\xbe Linhart je predstavnik nove dobe razsvetljenstva._NEWLINE_Po kratkem obdobju Ilirskih provinc (1809-1814), je bila leta 1840 ustanovljena okrajna gosposka s sede\xc5\xbeem v Radovljici. Izgradnja gorenjske \xc5\xbeeleznice je \xc5\xa1ele v drugi polovici 19. stoletja prinesla ponoven gospodarski in kulturni razvoj. Ustanavljale so se \xc4\x8ditalnice, dru\xc5\xa1tva in zadruge._NEWLINE_V prvi svetovni vojni je na razli\xc4\x8dnih boji\xc5\xa1\xc4\x8dih padlo ve\xc4\x8d kot 240 mo\xc5\xbe iz radovlji\xc5\xa1ke ob\xc4\x8dine. Po vojni, v Kraljevini SHS in kraljevini Jugoslaviji se je ob\xc4\x8dina nadalje kulturno in gospodarsko razvijala. V drugi svetovni vojni, ko je leta 1941 kapitulirala Kraljevina Jugoslavija, je bilo v zaporih nacisti\xc4\x8dne policije Gestapa v Begunjah zaprtih ve\xc4\x8d kot 11.500 zapornikov. 849 jih je izgubilo \xc5\xbeivljenje, ve\xc4\x8d kot 1.700 pa jih je bilo poslanih v razli\xc4\x8dna koncentracijska tabori\xc5\xa1\xc4\x8da. V Srbijo in Hrva\xc5\xa1ko se bile izgnane \xc5\xa1tevilne dru\xc5\xbeine._NEWLINE_Po koncu druge svetovne vojne, je bila v Socialisti\xc4\x8dna federativna republika Jugoslavija radovlji\xc5\xa1ka ob\xc4\x8dina ena najve\xc4\x8djih ob\xc4\x8din v takratni dr\xc5\xbeavi. Razvoj  je temeljil predvsem na industrializaciji, razvoju \xc5\xa1olstva, zdravstva, kulture in turizma. Leta 1994 je upravna reforma samostojne dr\xc5\xbeave Slovenije postavila meje dana\xc5\xa1nje ob\xc4\x8dine.\n_START_SECTION_\nRadovlji\xc5\xa1ki grb\n_START_PARAGRAPH_\nV sedanjem grbu ob\xc4\x8dine Radovljica, iz leta 1992, je upodobljen \xc4\x8dlovek, ki ima v desni roki zlato kolo s \xc5\xa1estimi naperami, v levi pa del mesta. \xc4\x8clovek stoji na belem ozadju na zelenih tleh v rde\xc4\x8dem pla\xc5\xa1\xc4\x8du, modrih hla\xc4\x8dah, rde\xc4\x8dih nogavicah in s \xc4\x8drnimi \xc4\x8devlji.   Izra\xc5\xbeenih je bilo \xc5\xbee veliko mnenj in razlag o pomenu kolesa, \xc4\x8de\xc5\xa1 da so bili v mestu pomembni kolarji in so bili v simbolni obliki upodobljeni v grbu. Rde\xc4\x8de-bela zastava z grbom v sredini je dodana leto dni kasneje (leta 1993)._NEWLINE_Sedanji grb je zasnovan na podlagi ohranjenega najstarej\xc5\xa1ega pe\xc4\x8data mesta Radovljica iz za\xc4\x8detka 16. stoletja. Barve grba pa so povzete po Valvazorjevi zbirki grbov iz leta 1687/88.\n_START_SECTION_\nGospodarstvo in turizem\n_START_PARAGRAPH_\nPomembno gospodarsko vlogo ima turizem, ki temelji na naravnih, kulturnih in rekreativnih zmogljivostih. \xc5\xbde kmalu po letu 1870, ko je bila zgrajena gorenjska \xc5\xbeeleznica, se letovi\xc5\xa1\xc4\x8darji obiskovali Radovljico in njeno okolico zaradi naravnih lepot in izredno ugodnega podnebja. Leta 1895 ustanovljeno Planinsko dru\xc5\xa1tvo Radovljica je odprlo takratnim turistom pot v naravo in planine, leto kasneje pa je za\xc5\xbeivelo Dru\xc5\xa1tvo za privabitev tujcev in pri\xc4\x8delo z na\xc4\x8drtnim delom na podro\xc4\x8dju turizma. Leta 1904 je o njenih lepotah F.G\xc3\xa4rtner napisal prvi turisti\xc4\x8dni vodnik v slovenskem jeziku._NEWLINE_Ob\xc4\x8dina Radovljica je znana po bogati kulturni in materialni dedi\xc5\xa1\xc4\x8dini, ki je zapu\xc5\xa1\xc4\x8dina preteklih prebivalcev, ki so obmo\xc4\x8dje poseljevali vse od antike naprej. Radovljica se prvi\xc4\x8d omenja kot trg leta 1333, mestne pravice pa je dobila po koncu 15.stoletja. V starem mestnem jedru pravokotne oblike so se ohranili \xc5\xa1tevilni spomeniki me\xc5\xa1\xc4\x8danskega stavbarstva. Prav ti uvr\xc5\xa1\xc4\x8dajo Radovljico med najpomembnej\xc5\xa1e kulturne spomenike na Slovenskem._NEWLINE_Doma\xc4\x8dini so na to dedi\xc5\xa1\xc4\x8dino ponosni in pozorno skrbijo za njeno ohranjanje._NEWLINE_S \xc4\x8debelarskim muzejem , \xc5\xa0iv\xc4\x8devo hi\xc5\xa1o, Knji\xc5\xbenico A. T. Linharta, Festivalom stare glasbe, Radovlji\xc5\xa1kim poletjem, decembrskimi prireditvami \xc2\xbbRe\xc5\xa1'te se, re\xc5\xa1'te se starega leta\xc2\xab\xc2\xa0in srednjeve\xc5\xa1kimi igrami na gradu Kamen v Begunjah, se Radovljica uveljavlja kot mesto kulture. Kulturna ponudba pa s tem vsekakor ni zaklju\xc4\x8dena. Slovenska pe\xc4\x8d, vigenjc Vice in mogo\xc4\x8dne fu\xc5\xbeinarske hi\xc5\xa1e v Kropi predstavljajo s celotnim tr\xc5\xa1kim jedrom edinstven spomenik \xc5\xbeelezarstva na Slovenskem. _NEWLINE_Na tem obmo\xc4\x8dju je tekla zibel kar nekaterim slovenskim veljakom. Med drugim Antonu Toma\xc5\xbeu Linhartu (1756-95), ki je prvi slovenski dramatik, o\xc4\x8de slovenskega gledali\xc5\xa1\xc4\x8da in na\xc5\xa1 prvi kriti\xc4\x8dni zgodovinar in bratoma Avsenik, katerih narodnozabavna glasba je znana po vsem svetu._NEWLINE_Radovljica je zaradi son\xc4\x8dne lege in zdrave subalpske klime turisti\xc4\x8dno mesto, ki nudi prijeten oddih, sprehode in \xc5\xa1portne dejavnosti. Ljubitelji narave ne bodo prikraj\xc5\xa1ani,saj se lahko po mnogih urejenih poteh podajo na raziskovalno pustolov\xc5\xa1\xc4\x8dino v okoli\xc5\xa1ke gozdove in planine. Lahko gredo na pohod na Begunj\xc5\xa1\xc4\x8dico ali kra\xc5\xa1ko planoto Jelovico, kjer bodo u\xc5\xbeivali v \xc5\xa1irnih razgledih ali pa u\xc5\xbeivajo v zdravilni naravi kampa \xc5\xa0obec. \xc5\xa0e en prepoznaven kraj v ob\xc4\x8dini so Brezje, ki so s svojo baziliko Marije Pomagaj osrednje bo\xc5\xbejepotno sredi\xc5\xa1\xc4\x8de v Sloveniji. Ugodna geografska lega in prometne zveze omogo\xc4\x8dajo obisk \xc5\xa1tevilnih znamenitosti De\xc5\xbeele in njene okolice."